འདི་བཀོད་པའི་ལོ་རྒྱུས་དང་རྣམ་ཐར་སོགས་ཉམས་ཞིབ་བྱས་དུས་ལུང་རིག་དང་འགལ་བའི་གནས་དོན་མང་པོར་ཐེར་འདོན་བྱས་པ་དང་།རྗུན་ཁུག་རྟོལ་བ་ཐམས་ཅད་ལེགས་སྤེལ་ཉེས་འགོགས་ཀྱི་དམིགས་ཡུལ་ཁོ་ན་ཡིན་པས་གཞན་གྱི་བཤད་སྲོལ་འཇིགས་པ་འགྱུར་ན་ཉེས་པར་མེད།དེ་ཡང་དཔལ་ལྡན་ཟླ་བ་གྲགས་པསགལ་ཏེ་འདི་ནི་རྣམ་པར་བཤད་པ་ན།།གཞན་གཞུང་འཇིགས་པར་གྱུར་ན་ཉེས་པར་མེད།།ཅེས་གསུངས་པ་ལྟར་ཕྱིས་ཀྱང་མུ་མཐུད་སྐབས་དོན་དང་འབྲེལ་བའི་ཐེར་འདོན་བྱེད་པ་ཐམས་ཅད་དག་ཐེར་དང་འབྲེལ་བའི་རིག་གཞུང་སྤུ་ཚད་བཟང་དུ་འགྲོ་བའི་ཐབས་ཤེས་ཁོ་ན་ཡིན་པས་གཟུར་གནས་དཔྱོད་ལྡན་ཀུན་གྱིས་རྒྱབ་སྐྱོར་དང་ཐུགས་འཁུར་བཞེས་རོགས།ཡར་ཐོན་རྒྱལ་ཁབ་ཀྱི་ལོ་རྒྱུས་དང་རྣམ་ཐར་གང་ཞིག་ཡིན་ཀྱང་དག་ཐེར་ལན་མང་བྱས་ནས་སྤུ་ཚད་ཅན་དུ་བསྒྱུར་བར་ལྟར།བོད་ཀྱི་ལོ་རྒྱུས་ནང་དུ་ཁ་སྒྲུང་།རྣ་ཐོས།ཟེར་སྲོལ།གཞི་མེད་ཉེས་འཛུགས།དོན་མེད་རབ་རྟོགརྒན་པོ་དཔང་བཙུགས།རྒན་མོ་མཛུལ་བཙུགས་སོགས་ལོ་རྒྱུས་ཀྱི་ཟོག་རོ་ཐམས་ཅད་དོར་ནས་ཚིག་དུམ་གཅིག་ལས་མེད་ཀྱང་ཚད་ལྡན་ཡོང་བའི་རེ་བ་ཡིན།དེ་ནི་ལུང་པ་སོ་སོའི་མཁས་དབང་ཚོས་འགན་འཁུན་ལྡན་པའི་དག་ཐེར་གྱི་ནུས་པ་སྤུངས་ན་ལོ་རྒྱུས་ཚད་ལྡན་ཅན་གྱུར་ངེས་ཡིན།དེ་ལྟར་མི་བྱེད་པ་ལུང་པའི་ལ་རྒྱལ་དང་ཞེན་ཁོག་འཛིན་ནས་མུ་མཐུད་ལོ་རྒྱུས་ཟོག་རོ་མང་པོ་དེབ་ཐོག་ཏུ་བླུགས་ན་ལོ་རྒྱུས་ཀྱི་རིན་ཐང་བརླག་རྒྱུ་དེ་ཡིན།དེས་ན།ཁང་པ་ཕག་ཕུག་ཙམ་ཞིག་ནང་ལ་འཛུལ་ནས་དེབ་ཐེར་རྗེས་འབྲང་གི་ལོ་རྒྱུས་སྨྲ་བ་མི་བྱས་པར་ཡུལ་གྱི་ལོ་རྒྱུས་ས་གནས་དང་སྐྱེས་དངོས།གནའ་རྫས་དང་བྱུང་རབས་སོགས་རང་གིས་རྣམ་དཔྱོད་ཀྱི་སྒོ་འཕར་ཕྱེས་ནས་དཔྱད་དོན་གཏན་ལ་ཕབ་རོགས་ཞེས་འབོད་བསྐུལ་ཞུས།